CELEX: 
Language: mt
Date: 2021-06-18 00:00:00
Title: REGOLAMENT TA’ IMPLIMENTAZZJONI TAL-KUMMISSJONI (UE) .../... li jemenda r-Regolament ta’ Implimentazzjoni (UE) 2018/274 fir-rigward tal-bank tad-data analitiku tad-data isotopika u l-verifiki fis-settur tal-inbid

REGOLAMENT TA’ IMPLIMENTAZZJONI TAL-KUMMISSJONI (UE) .../...
            
            
               ta’ 18.6.2021
            
            
               li jemenda r-Regolament ta’ Implimentazzjoni (UE) 2018/274 fir-rigward tal-bank tad-data analitiku tad-data isotopika u l-verifiki fis-settur tal-inbid
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008
                  1
               , u b’mod partikolari l-Artikolu 89(6) tiegħu, 
            
            
               Billi:
            
            
               (1)Is-settur tal-inbid tal-Unjoni hu vulnerabbli ħafna għall-frodi għax ħafna mill-produzzjoni tal-Unjoni hi bbażata fuq l-iskemi ta’ kwalità ċċertifikati, jiġifieri fuq id-denominazzjoni ta’ oriġini protetta (“DOP”) u fuq l-indikazzjoni ġeografika protetta (“IĠP”), li jagħtu rikonoxximent lil prodotti ta’ kwalità u li jgħinu lill-produtturi jikkummerċjalizzaw aħjar il-prodotti tagħhom. Il-ksur suspettat primarju hu relatat mal-użurpazzjoni tal-oriġini, billi jsiru kummerċjalizzazzjoni u tikkettar deliberat u illegali ta’ inbid inferjuri bħala nbid mogħti DOP jew IĠP, jew billi b’mod illegali, issir dilwizzjoni tal-inbid jew jiżdied iz-zokkor mal-inbid. L-impatt ekonomiku tal-attività frawdolenti fis-settur tal-inbid tal-Unjoni hu stmat għal EUR 1,3 biljun fis-sena, jiġifieri 3,3 % tal-bejgħ tas-settur tal-inbid tal-Unjoni. Minbarra l-impatt ekonomiku dirett ovvju fuq is-settur tal-inbid li dawn il-każijiet ta’ frodi joħolqu, hemm riskju potenzjalment akbar ta’ ħsara lir-reputazzjoni tas-settur tal-inbid jekk xi inċident kbir ta’ frodi jikkawża telf fil-fiduċja tal-konsumaturi u restrizzjonijiet fil-kummerċ, u b’hekk jagħmel ħsara lill-interessi ġenerali tas-settur tal-inbid tal-Unjoni. 
            
            
               (2)Għaldaqstant, jeħtieġ tittejjeb u tissaħħaħ il-ġlieda kontra l-frodi fis-settur tal-inbid tal-Unjoni, b’mod partikolari fir-rigward tal-funzjonament tal-bank tad-data analitiku tad-data isotopika msemmi fl-Artikolu 39 tar-Regolament Delegat tal-Kummissjoni (UE) 2018/273
                  2
                u fir-rigward tal-koordinazzjoni tar-responsabbiltajiet relatati fl-Istati Membri u maċ-ċentru ta’ referenza Ewropew għall-kontroll fis-settur tal-inbid (ERC-CWS). Dan jikkontribwixxi għall-istrateġija tal-Kummissjoni “Mill-Għalqa sal-Platt għal sistema tal-ikel ġusta, sana u favur l-ambjent”
                  3
               . B’mod partikolari waħda mill-prijoritajiet tagħha, jiġifieri l-ġlieda kontra l-frodi alimentari tul il-katina tal-provvista tal-ikel, titlob speċifikament lill-Kummissjoni tqawwi l-ġlieda tagħha kontra l-frodi alimentari biex jinħolqu kundizzjonijiet ekwi għall-operaturi u jiżdiedu s-setgħat tal-awtoritajiet ta’ kontroll u infurzar.
            
            
               (3)Ir-regoli dwar il-bank tad-data analitiku tad-data isotopika u d-dispożizzjonijiet speċifiċi dwar il-verifiki huma stabbiliti fir-Regolament ta’ Implimentazzjoni tal-Kummissjoni (UE) 2018/274
                  4
               . Il-kontenut tal-bank tad-data analitiku tad-data isotopika jeħtieġ jiġi adattat biex ikun jirrifletti aħjar ir-realtà tas-settur tal-inbid tal-Unjoni. Jekk tittieħed il-medja tal-aħħar ħames snin tal-produzzjoni tal-inbid tal-Unjoni, is-sehem tal-inbejjed mogħtija DOP jew IĠP isegwi xejra kostanti ’l fuq, u jaqbeż is-60 % tal-produzzjoni totali. Fis-sena tas-suq 2019/20, is-sehem qorob is-70 %. Għalhekk, u billi l-inbejjed mogħtija rikonoxximent DOP jew IĠP huma f’riskju akbar ta’ frodi, fil-bank tad-data jeħtieġ jiġi previst sehem akbar ta’ dawk l-inbejjed, li issa hu 40 % tal-inbejjed DOP jew IĠP totali fl-Unjoni.
            
            
               (4)Il-kampjunar tal-għeneb, u l-operazzjonijiet u l-analiżijiet meħtieġa biex tiġi ġġenerata d-data għall-bank tad-data analitiku tad-data isotopika jeħtieġu livell għoli ta’ riżorsi li jista’ jikkawża dewmien fil-forniment ta’ din id-data. Biex jingħelbu d-diffikultajiet fejn jidħol l-għoti ta’ informazzjoni fil-ħin u kompluta, l-Istati Membri jenħtieġ jitħallew jiddeċiedu li l-kampjuni tal-għeneb ikkultivat għall-produzzjoni tal-inbejjed DOP jew IĠP jittieħdu mill-entità li timmaniġġja d-DOP jew l-IĠP, b’koordinazzjoni mal-laboratorji deżinjati, meta l-laboratorji deżinjati ma jkollhomx biżżejjed riżorsi biex iwettqu l-kampjunar huma stess. Il-kooperazzjoni bejn dawk il-korpi, l-ERC-CWS u l-laboratorji deżinjati tal-Istati Membri se tkun essenzjali fil-ġlieda kontra l-prattiki frawdolenti li jħallu impatt fuq l-inbejjed b’rikonoxximent ta’ DOP jew IĠP, jiġifieri fuq il-maġġoranza tal-produzzjoni tal-inbid tal-Unjoni. 
            
            
               (5)Data isotopika nieqsa u settijiet tad-data mhux kompluti jistgħu jikkawżaw dewmien jew saħansitra jfixklu l-eżitu tal-investigazzjonijiet f’każijiet ta’ suspett ta’ frodi tal-inbid, u dan jista’ jwassal biex fis-suq jiġi rilaxxat inbid falsifikat. Dan in-nuqqas ta’ data jhedded mhux biss ir-reputazzjoni tal-inbejjed tal-Unjoni iżda jista’ jħalli impatt fuq l-ammont ta’ dazji tas-sisa applikat. Dan joħloq riskju ta’ applikazzjoni ta’ dazji tas-sisa fuq kategoriji ta’ nbejjed tikkettati ħażin. Għalhekk, jeħtieġ jitjieb il-qafas ġuridiku attwali għall-bank tad-data analitiku tad-data isotopika biex ikun żgurat li dan jiġi aġġornat f’perjodu taż-żmien speċifiku, u b’hekk tingħata protezzjoni aħjar kontra l-frodi fis-settur tal-inbid tal-Unjoni. Minħabba xi problemi ta’ attribuzzjoni f’xi Stati Membri, hemm bżonn ukoll jiġi ċċarat liema partijiet ikkonċernati għandhom id-dritt ta’ aċċess għall-kampjuni u għall-fajls. 
            
            
               (6)Biex jittejbu l-proċeduri li jirregolaw l-investigazzjonijiet dwar suspett ta’ frodi li jikkonċerna konsenja tal-inbid, ir-regoli attwali jenħtieġ li jissaħħu. Jenħtieġ li jiġu stabbiliti l-iskadenzi sa meta l-awtorità kompetenti tat-territorju tal-post tal-ħatt jenħtieġ li jingħataw id-data rilevanti kollha meħtieġa biex ikunu jistgħu jivverifikaw jekk l-inbid suspettat hux konformi mar-regoli tal-Unjoni għas-settur tal-inbid. Jenħtieġ li jiġi ċċarat aktar ukoll ir-rwol tal-entitajiet inkarigati bid-diversi stadji tal-proċedura ta’ investigazzjoni. 
            
            
               (7)Is-settijiet tad-data tal-kejl isotopika u r-riżultati relatati mill-bank tad-data analitiku tad-data isotopika ma jiġux żvelati lill-pubbliku. Dan hu ġġustifikat mit-tħassib li l-pubblikazzjoni ta’ din l-informazzjoni tipprovdi informazzjoni lill-frodisti li jistgħu jużawha għall-vantaġġ tagħhom. Barra minn hekk, l-użu ħażin ta’ din l-informazzjoni jippreġudika r-reputazzjoni ta’ ċerti nbejjed. Madankollu, jenħtieġ ikun possibbli li xi data anonimizzata dwar każijiet ta’ frodi tiġi żvelata lill-pubbliku billi jiġi ppubblikat rapport annwali li jiġbor l-aktar riżultati importanti tal-kontrolli fis-settur tal-inbid abbażi tal-użu tal-bank tad-data. Għalhekk, ir-regoli relatati mat-tfassil tar-rapport annwali jenħtieġ li jiġu speċifikati f’aktar dettall. 
            
            
               (8)Hemm xi diffikultajiet fejn jidħol it-twettiq tal-verifiki u tal-kontrolli fuq prodotti tal-inbid trasportati bl-ingrossa, għax dawn il-prodotti huma suxxettibbli aktar għal prattiki frawdolenti mill-prodotti bbottiljati bit-tikketta mgħammra b’għeluq li ma jistax jerġa’ jintuża. Għalhekk, meta l-awtorità kompetenti ma tiġix infurmata fil-ħin, b’sistema kompjuterizzata jew b’sistema ta’ informazzjoni, dwar il-wasla ta’ konsenja ta’ prodotti tal-inbid trasportati bl-ingrossa, jenħtieġ li jittieħdu miżuri biex ikun żgurat li l-awtorità kompetenti fil-post tal-ħatt tkun f’pożizzjoni li twettaq il-verifiki meħtieġa qabel ma l-prodott iħalli l-istabbiliment tad-destinatarju. Meta l-awtorità kompetenti tiddeċiedi li ma twettaqx dawn il-verifiki, id-destinatarju jenħtieġ jitħalla jibgħat il-prodott mill-istabbiliment tiegħu minnufih. 
            
            
               (9)Għalhekk, ir-Regolament ta’ Implimentazzjoni (UE) 2018/274 jenħtieġ li jiġi emendat skont dan.
            
            
               (10)Il-miżuri previsti f’dan ir-Regolament huma konformi mal-opinjoni tal-Kumitat għall-Organizzazzjoni Komuni tas-Swieq Agrikoli,
            
            
               ADOTTAT DAN IR-REGOLAMENT:
            
            
               Artikolu 1
            
         
         
            
               Ir-Regolament ta’ Implimentazzjoni (UE) 2018/274 huwa emendat kif ġej:
            
            
               (1)L-Artikolu 27 huwa emendat kif ġej:
            
            
               (a)il-paragrafu 1 huwa sostitwit b’dan li ġej:
            
            
               “1. Għall-istabbiliment tal-bank tad-dejta analitiku tad-dejta isotopika msemmi fl-Artikolu 39 tar-Regolament Delegat (UE) 2018/273, l-Istati Membri għandhom jiżguraw li l-kampjuni tal-għeneb frisk li jridu janalizzaw il-laboratorji maħtura tal-Istati Membri jittieħdu, jiġu ttrattati u pproċessati minn inbid skont l-istruzzjonijiet stabbiliti fil-Parti I tal-Anness III ta’ dan ir-Regolament.”;
            
            
               (b)il-paragrafu 3 huwa sostitwit b’dan li ġej:
            
            
               “3. L-għadd ta’ kampjuni li jridu jittieħdu kull sena għall-bank tad-dejta huwa stabbilit fil-Parti II tal-Anness III. L-għażla tal-kampjuni għandha tqis kemm is-sitwazzjoni ġeografika tal-vinji fl-Istati Membri elenkati fil-Parti II tal-Anness III kif ukoll il-proporzjon tal-inbejjed b’DOP jew b’IĠP għal kull Stat Membru jew reġjun. Kull sena, mill-inqas 25 % tal-kampjuni għandhom jittieħdu mill-istess plottijiet bħal fis-sena ta’ qabel.”;
            
            
               (c)jiddaħħal il-paragrafu li ġej:
            
            
               “3a. L-Istati Membri jistgħu jiddeċiedu, meta xieraq, li l-kampjuni tal-għeneb ikkultivat għall-produzzjoni tal-inbejjed b’DOP jew b’IĠP jistgħu jittieħdu mill-entità li timmaniġġja d-DOP jew l-IĠP. F’dan il-każ, it-teħid tal-kampjuni għandu jiġi kkoordinat mil-laboratorji maħtura tal-Istati membri f’konformità mal-istruzzjonijiet stabbiliti fit-Taqsima A tal-Parti I tal-Anness.”;
            
            
               (d) il-paragrafu 6 huwa sostitwit b’dan li ġej:
            
            
               “6. Il-laboratorji għandhom jibagħtu d-dejta miġbura, flimkien ma’ kopja tar-rapport ta’ analiżi bir-riżultati u bl-interpretazzjoni tal-analiżi flimkien ma’ kopja tal-folja ta’ deskrizzjoni, b’mod elettroniku, lill-ERC-CWS u sa mhux aktar tard mill-[31 ta’ Ottubru] tas-sena ta’ wara l-ħsad tal-għeneb.”;
            
            
               (e)fil-paragrafu 7, il-punt (e) huwa sostitwit b’dan li ġej:
            
            
               “jagħmlu l-fajls disponibbli, mingħajr dewmien jew spejjeż żejda, għal dawk li ġġeneraw l-informazzjoni li tinsab fil-fajls biex tkun tista’ tiġi rettifikata kwalunkwe ineżattezzi.”;
            
            
               (2)L-Artikolu 28 huwa emendat kif ġej:
            
            
               (a)it-titolu huwa sostitwit b’dan li ġej:
            
            
               “Komunikazzjoni tal-informazzjoni li jkun hemm fil-bank tad-dejta analitiku f’każ ta’ suspett ta’ nonkonformità mar-regoli tal-Unjoni għas-settur tal-inbid”;
            
            
               (b) il-paragrafu 2 huwa sostitwit b’dan li ġej:
            
            
               “2. Kull meta jkun meħtieġ, għal finijiet xjentifiċi, statistiċi, ta’ kontroll jew ġudizzjarji f’każijiet debitament sostanzjati, l-informazzjoni msemmija fil-paragrafu 1, meta tkun rappreżentattiva, tista’ ssir disponibbli, meta tintalab, għall-awtoritajiet kompetenti maħtura mill-Istati Membri biex jiżguraw il-konformità mar-regoli tal-Unjoni għas-settur tal-inbid u għall-qrati nazzjonali. Din l-informazzjoni għandha tintuża biss għall-finijiet li għalihom tkun qed tintalab u għandha tiġi ttrattata bħala kunfidenzjali.”; 
            
            
               (c)jiddaħħal il-paragrafu li ġej: 
            
            
               “2a. F’każ ta’ kontroll fi Stat Membru, li għalih tkun meħtieġa dejta ta’ referenza mill-bank tad-dejta analitiku tad-dejta isotopika relatata mal-inbid prodott fi Stat Membru ieħor, l-awtorità kompetenti tal-Istat Membru għandha titlob lill-ERC-CWS biex jikkuntattja lil-laboratorju maħtur tal-Istat Membru li fih jiġi prodott l-inbid investigat, biex tivverifika s-suspett permezz tad-dejta rilevanti kollha disponibbli. Dak il-laboratorju maħtur għandu, fi żmien xahar mid-data tal-wasla tat-talba, jivverifika jekk l-inbid inkwistjoni hux konformi mar-regoli tal-Unjoni għas-settur tal-inbid. Meta din l-iskadenza ma tkunx tista’ tiġi rispettata għal raġunijiet debitament ġustifikati, il-laboratorju maħtur għandu jinforma lill-ERC-CWS kif xieraq u l-ERC-CWS għandu mbagħad:
            
            
               (i) jislet id-dejta ta’ referenza rilevanti għall-kejl isotopiku relatata mal-inbid inkwistjoni mill-bank tad-dejta analitiku tad-dejta isotopika, u jipprovdiha lill-korp rikjedenti, jew
            
         
         
            
               (ii) jekk id-dejta ta’ referenza rilevanti għall-kejl isotopiku ma tkunx tista’ tinsilet mill-bank tad-dejta analitiku tad-dejta isotopika, iżda l-kampjuni meħtieġa jsiru disponibbli fħall-ERC-CWS meta jintalbu, jipprovdi appoġġ analitiku, inkluż ir-riżultati tad-dejta rilevanti għall-kejl isotopiku relatata mal-inbid inkwistjoni, lill-korp rikjedenti, 
            
            
               fi żmien xahar minn meta jkun ċar li l-iskadenza inizjali ma tistax tiġi rispettata. Fiż-żewġ każijiet, id-dejta rilevanti għall-kejl isotopiku għandha tiġi interpretata u tingħata fi żmien xahrejn mid-data tal-wasla tat-talba tal-awtorità kompetenti tal-Istat Membru fejn ġie prodott l-inbid suspettat.”; 
            
            
               (d)jiżdied il-paragrafu li ġej:
            
            
               “4. L-ERC-CWS għandu jippubblika rapport annwali, b’mod anonimu, dwar ir-riżultati ewlenin tat-talbiet riċevuti f’konformità mal-paragrafi 1 u 2 u dwar is-sejbiet ewlenin tal-verifiki mwettqa mill-Istati Membri fit-territorju tagħhom bl-użu tal-bank tad-dejta analitiku tad-dejta isotopika. L-ERC-CWS għandu jiżgura li dan ir-rapport ma jkun jinkludi l-ebda informazzjoni kummerċjalment sensittiva. Dawk is-sejbiet għandhom jiġu rrappurtati lill-ERC-CWS qabel tmiem Marzu tas-sena ta’ wara l-perjodu tar-rapportar, u l-ERC-CWS għandu jippubblika r-rapport fi żmien xahrejn. 
            
            
               (e)jiddaħħal l-Artikolu li ġej:
            
            
               “Artikolu 32a 
            
            
               Kontrolli fuq prodotti tal-inbid mhux ippakkjati
            
            
               Fil-każ ta’ importazzjonijiet ta’ prodotti tal-inbid mhux ippakkjati li mhumiex koperti b’sistema kompjuterizzata jew b’sistema ta’ informazzjoni kif imsemmi fl-Artikolu 14(1) tar-Regolament Delegat (UE) 2018/273, biex ikunu jistgħu jsiru l-verifiki, l-awtorità kompetenti tal-Istat Membru tal-post tal-ħatt tista’ titlob lid-destinatarji tal-konsenji tal-prodotti tal-inbid mhux ippakkjati biex iżommu dawk il-konsenji fil-post tal-ħatt fl-istabbiliment tagħhom għal perjodu massimu ta’ għaxart ijiem tax-xogħol. Id-destinatarji ma għandhomx jibagħtu, jittrasferixxu jew jimmanipulaw il-konsenja li jkun itteħdilha kampjun mill-awtorità kompetenti tul dak il-perjodu, sakemm jiġu infurmati bir-riżultat tal-verifiki. 
            
            
               Meta tintalab mid-destinatarji, l-awtorità kompetenti għandha, meta tiddeċiedi li ma twettaqx verifiki tal-konsenja inkwistjoni, tippermetti li l-konsenja tintbagħat qabel tmiem il-perjodu msemmi fl-ewwel subparagrafu.”.
            
            
               Artikolu 2
            
            
               Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 18.6.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 347, 20.12.2013, p. 549.
               
               
                  
                     (2)
                  
                        Ir-Regolament Delegat tal-Kummissjoni (UE) 2018/273 tal-11 ta’ Diċembru 2017 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill fejn jidħlu l-iskema tal-awtorizzazzjonijiet għat-taħwil tad-dwieli, ir-reġistru tal-vinji, id-dokumenti ta’ akkumpanjament u ċ-ċertifikazzjoni, ir-reġistru tad-dħul u l-ħruġ, id-dikjarazzjonijiet obbligatorji, in-notifiki u l-pubblikazzjoni tal-informazzjoni notifikata, u li jissupplimenta r-Regolament (UE) Nru 1306/2013 tal-Parlament Ewropew u tal-Kunsill dwar il-kontrolli u penali rilevanti, li jemenda r-Regolamenti tal-Kummissjoni (KE) Nru 555/2008, (KE) Nru 606/2009 u (KE) Nru 607/2009 u li jħassar ir-Regolament tal-Kummissjoni (KE) Nru 436/2009 kif ukoll ir-Regolament ta’ Delega tal-Kummissjoni (UE) 2015/560 (ĠU L 58, 28.2.2018, p. 1).
               
               
                  
                     (3)
                  
                        COM/2020/381 final.
               
               
                  
                     (4)
                  
                        Ir-Regolament ta’ Implimentazzjoni tal-Kummissjoni (UE) 2018/274 tal-11 ta’ Diċembru 2017 li jistabbilixxi r-regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fir-rigward tal-iskema tal-awtorizzazzjonijiet għat-tħawwil tad-dwieli, iċ-ċertifikazzjoni, ir-reġistru tad-dħul u l-ħruġ, id-dikjarazzjonijiet obbligatorji u n-notifiki, u tar-Regolament (UE) Nru 1306/2013 tal-Parlament Ewropew u tal-Kunsill fir-rigward tal-kontrolli rilevanti, u li jħassar ir-Regolament ta’ Implimentazzjoni (UE) 2015/561 (ĠU L 58, 28.2.2018, p. 60).